b'\n_START_ARTICLE_\nImperiul Mogul\n_START_SECTION_\nOrigini\n_START_PARAGRAPH_\nLa \xc3\xaenceputul secolului XVI fragmentarea politic\xc4\x83 a Indiei, care redusese sultanatul Delhi la un statut nesemnificativ, a fost oprit\xc4\x83 datorit\xc4\x83 invaziilor din nord-vest. Invadatorii erau descenden\xc8\x9bi ai lui Timur \xc8\x99i cunoscu\xc8\x9bi \xc3\xaen istorie drept moguli. Fondatorul dinastiei mogulilor, Babur extinde controlul asupra Indiei astfel c\xc4\x83 la sf\xc3\xa2r\xc8\x99itul domniei sale, \xc3\xaen 1530 imperiul s\xc4\x83u se \xc3\xaentindea de la mun\xc8\x9bii Himalaya p\xc3\xa2n\xc4\x83 la Dekkan. Adev\xc4\x83ratul fondator al Imperiului Mogul \xc8\x99i totodat\xc4\x83 cel mai important conduc\xc4\x83tor indian de la A\xc8\x99oka este \xc3\xaens\xc4\x83 considerat Akbar cel Mare (1556-1605),iar perioada domniei sale-perioada clasic\xc4\x83 a imperiului.\n_START_SECTION_\nDomnia lui Akbar\n_START_PARAGRAPH_\nAkbar a ata\xc8\x99at imperiului Mogul India de Nord \xc8\x99i regiunea Dekkan, dar contribu\xc8\x9biile sale cele mai importante au fost toleran\xc8\x9ba fa\xc8\x9b\xc4\x83 de religii, reformele guvernamentale \xc8\x99i patronajul cultural. Sub Akbar guvernul \xc8\x99i sistemul de taxe se reorganizeaz\xc4\x83. Tensiunile dintre musulmani \xc8\x99i hindu\xc8\x99i sunt diminuate datorit\xc4\x83 c\xc4\x83s\xc4\x83toriilor strategice ale acestuia cu prin\xc8\x9bese din Rajaput, acceptarea \xc3\xaen func\xc8\x9bii importante a musulmanilor \xc8\x99i anularea taxei per capita a non-musulmanilor (1564). _NEWLINE_Toleran\xc8\x9ba religiilor era \xc3\xaencurajat\xc4\x83 \xc8\x99i prin organizarea unor \xc3\xaent\xc3\xa2lniri \xc3\xaentre membri reprezentativi ai diverselor religii pentru a discuta diverse aspecte legate de acestea. Akbar ar fi dorit subsumarea religiilor musulmane \xc8\x99i hinduse uneia singure, monoteiste \xc3\xaens\xc4\x83 idealul a r\xc4\x83mas nematerializat.\n_START_SECTION_\nSuccesorii lui Akbar\n_START_PARAGRAPH_\nLui Akbar i-au urmat la tron Jahangir (1605-1627), Shah Jahan (1628-1658) \xc8\x99i Aurangzeb (1658-1707). Ace\xc8\x99tia, de\xc8\x99i au adus cu sine schimb\xc4\x83ri semnificative, nu au egalat str\xc4\x83lucirea domniei lui Akbar. Campaniile militare cosisitoare, problemele din sistemul de taxe \xc8\x99i din administra\xc8\x9bie au dus la o eroziune a \xc3\xaentregului imperiu mogul. Jahangir ia decizia de a permite negustorilor englezi stabilirea unui punct comercial la Surat, pe coasta de vest, iar Shah Jahan \xc3\xaengreuneaz\xc4\x83 \xc8\x99i mai mult situa\xc8\x9bia economic\xc4\x83 a imperiului cu proiectele sale elaborate pentru construc\xc8\x9bii impun\xc4\x83toare. O bijuterie din timpul domniei sale este Taj Mahalul, un monument funerar de o frumuse\xc8\x9be neegalat\xc4\x83 cl\xc4\x83dit \xc3\xaen cinstea iubitei sale so\xc8\x9bii, Mumatz. _NEWLINE_\xc3\x8en timpul lui Shah Jahan se reaprind controversele religioase care ajung la fanatism \xc8\x99i conflicte deschise \xc3\xaen timpul lui Aurangzeb. Aceasta este \xc8\x99i una din cauzele care au dus la declinul Imperiului Mogul. Aurangzeb persecuta pe to\xc8\x9bi cei care nu erau de religie musulman\xc4\x83, a comandat distrugerea templelor hinduse \xc8\x99i a reinstaurat taxa per capita (1679) \xc3\xaendep\xc4\x83rt\xc3\xa2nd pe conduc\xc4\x83torii Rajaput. Ca rezultat al acestor ac\xc8\x9biuni se nasc mi\xc8\x99c\xc4\x83ri \xc3\xaendreptate \xc3\xaempotriva conducerii cum ar fi Sikhismul \xc8\x99i na\xc8\x9bionalismul Hindu Maratha.\n_START_SECTION_\nSikhismul \xc8\x99i Maratha\n_START_PARAGRAPH_\n\xc3\x8en secolele XVI \xc8\x99i XVII se na\xc8\x99te mi\xc8\x99carea religioase Sikhism care \xc3\xae\xc8\x99i are r\xc4\x83d\xc4\x83cinile \xc3\xaen \xc3\xaenv\xc4\x83\xc8\x9b\xc4\x83turile lui Guru Nanak (m. 1538). Ace\xc8\x99tia nu erau nici musulmani, nici hindu\xc8\x99i, aveau propria scriptur\xc4\x83, propriile ritualuri \xc8\x99i idei. Aurangzeb nu le tolera acestora faptul c\xc4\x83 refuzau Islamul \xc8\x99i a pornit \xc3\xaempotriva lor o campanie de persecu\xc8\x9bie care a contribuit la cre\xc8\x99terea tensiunilor fa\xc8\x9b\xc4\x83 de conduc\xc4\x83tor. Adep\xc8\x9bii Sikhismului creeaz\xc4\x83 o armat\xc4\x83 care devine \xc3\xaendeajuns de puternic\xc4\x83 pentru a amenin\xc8\x9ba puterea militar\xc4\x83 a imperiului._NEWLINE_Hindu\xc8\x99ii Maratha, condu\xc8\x99i de Shivaji (m. 1680) \xc3\xae\xc8\x99i consolideaz\xc4\x83 un caracter na\xc8\x9bionalist \xc8\x99i religios profund \xc8\x99i \xc3\xae\xc8\x9bi creeaz\xc4\x83 propriul imperiu \xc3\xaen 1646. La momentul mor\xc8\x9bii lui Shivaji armata Maratha era cea mai disciplinat\xc4\x83 armat\xc4\x83 din India. Dup\xc4\x83 moartea lui Aurangzeb \xc8\x99i a succesorilor s\xc4\x83i, hindu\xc8\x99ii Maratha au creat o confedera\xc8\x9bie a statelor din Dekkan pe care o \xc8\x99i conduceau. De\xc8\x99i oficial recuno\xc8\x99teau suveranitatea mogulilor, hindu\xc8\x99ii Maratha ajunseser\xc4\x83 s\xc4\x83 controleze un teritoriu indian mult mai vast dec\xc3\xa2t cel al mogulilor dup\xc4\x83 anul 1740.\n_START_SECTION_\nReligia \xc3\xaen Imperiul Mogul\n_START_PARAGRAPH_\nPerioada cuprins\xc4\x83 \xc3\xaentre anii 1500 \xc8\x99i 1650 a avut o importan\xc8\x9b\xc4\x83 deosebit\xc4\x83 pentru via\xc8\x9ba religioas\xc4\x83 \xc3\xaen India. \xc3\x8en sec. XVI existau numeroase personalit\xc4\x83\xc8\x9bi religioase care profe\xc8\x9beau o religie diferit\xc4\x83 de ulama dar \xc8\x99i de \xc3\xaenv\xc4\x83\xc8\x9b\xc4\x83turile brahmanice. Un alt aspect important legat de aceast\xc4\x83 religie era faptul c\xc4\x83 nu accepta distinc\xc8\x9bia \xc3\xaentre caste, o tr\xc4\x83s\xc4\x83tur\xc4\x83 ad\xc3\xa2nc \xc3\xaenr\xc4\x83d\xc4\x83cinat\xc4\x83 a  indienilor._NEWLINE_Astfel putem spune c\xc4\x83 exista un sincretism \xc3\xaentre Sufismul musulman \xc8\x99i bhakti hindus.\n_START_SECTION_\nGuru Nanak\n_START_PARAGRAPH_\nO personalitate important\xc4\x83 a acestui fenomen a fost Guru Nanak, considerat p\xc4\x83rintele spiritual al Sikhismului. Guru Nanak Dev venera un singur Dumnezeu -iubitor \xc8\x99i milostiv fa\xc8\x9b\xc4\x83 de oameni. El se \xc3\xaempotrivea ata\xc8\x99\xc4\x83rii orbe\xc8\x99ti de un rit religios \xc8\x99i m\xc3\xa2ndriei asociate \xc3\xaendeplinirii ritualurilor \xc8\x99i formelor exterioare ale unei religii. Ideile sale apar \xc3\xaen scrierile celui de-al cincelea guru al comunit\xc4\x83\xc8\x9bii Sikh, Arajun (m.1606). Iat\xc4\x83 c\xc3\xa2teva dintre ele:_NEWLINE_Nu postesc \xc8\x99i nu \xc8\x9bin luna lui Ramazan.(...)Singurul Dumnezeu de pe p\xc4\x83m\xc3\xa2nt este Dumnezeul meu _NEWLINE_Care \xc3\xaei judec\xc4\x83 \xc8\x99i pe hindu\xc8\x99i \xc8\x99i pe musulmani(...)\xc3\x8en inima mea \xc3\xael am pe Dumnezeu cel f\xc4\x83r\xc4\x83 form\xc4\x83...Nu sunt nici musulman nici hindus\n_START_SECTION_\nReligia hindus\xc4\x83\n_START_PARAGRAPH_\nChataitanya Mahaprabhu (m. 1533?) un reprezentant de seam\xc4\x83 al mi\xc8\x99c\xc4\x83rii de rena\xc8\x99tere a religiei hinduse accentua importan\xc8\x9ba cultului zeului Krishna. Cei care vor crea mai t\xc3\xa2rziu religia Hare Krishna au fost adep\xc8\x9bii lui \xc8\x99i au profe\xc8\x9bit \xc3\xaen public devotamentul fa\xc8\x9b\xc4\x83 de Krishna \xc8\x99i mesajul egalit\xc4\x83\xc8\x9bii \xc3\xaentre oameni. Repovestirea Ramayanei de c\xc4\x83tre Tulasidas (m.1623) r\xc4\x83m\xc3\xa2ne printre cele mai cunoscute opere literare indiene. Tulasidas folose\xc8\x99te povestea aventurilor lui Rama pentru a prezenta ideile bhakti care r\xc4\x83m\xc3\xa2n vii \xc8\x99i ast\xc4\x83zi \xc3\xaen con\xc8\x99tiin\xc8\x9ba hindus\xc4\x83.\n_START_SECTION_\nIslamul\n_START_PARAGRAPH_\nReligia musulman\xc4\x83 \xc3\xaen India provenea \xc3\xaen mare parte de la sufi\xc8\x99ti. \xc3\x8en anul 1500 Chishtiya Sufi a c\xc3\xa2\xc8\x99tigat mul\xc8\x9bi adep\xc8\x9bi \xc3\xaen India. Astfel de sufi\xc8\x99ti nu erau \xc3\xaentotdeauna \xc3\xaencuraja\xc8\x9bi de ulam\xc4\x83, membrii c\xc4\x83reia erau responsabili de legea religioas\xc4\x83 \xc3\xaen stat. Al\xc4\x83turi de intoleran\xc8\x9ba lui Awrangzeb fa\xc8\x9b\xc4\x83 de non-musulmani posibilitatea unei apropieri \xc3\xaentre cele dou\xc4\x83 religii a fost anihilat\xc4\x83,duc\xc3\xa2nd mai departe tensiunile religioase care \xc3\xaenc\xc4\x83 mai exist\xc4\x83 \xc3\xaen Asia de sud.\n_START_SECTION_\nDeclinul Imperiului Mogul\n_START_PARAGRAPH_\nDeclinul imperiului a fost explicat prin izbucnirea r\xc4\x83zboaielor de succesiune, a unor revolte locale generate de crizele de combustibil, prin cre\xc8\x99terea conflictelor religioase \xc8\x99i prin ac\xc8\x9biunea distructiv\xc4\x83 a colonialismului britanic. _NEWLINE_\xc3\x8en afar\xc4\x83 de tulbur\xc4\x83rile interne men\xc8\x9bionate mai sus, factori decisivi al dec\xc4\x83derii imperiului au constituit dezvoltarea unui puternic stat islamic \xc3\xaen Dekkan, Hyderabad, dup\xc4\x83 moartea lui Aurangzeb, invaziile per\xc8\x99ilor (1739) condu\xc8\x99i de Nadir Shah \xc3\xaen India de Nord, invaziile (1748-1761) unui trib afgan condus de Ahmad Shah Durrani (1747-1773) \xc8\x99i nu \xc3\xaen ultimul r\xc3\xa2nd victoriile englezilor \xc3\xaen Bengal (1757) \xc8\x99i totodat\xc4\x83 pe coasta de sud-est \xc3\xaempotriva francezilor (1740-1763).  Deja \xc3\xaen 1810 puterea Indiei este eclipsat\xc4\x83 complet de domina\xc8\x9bia britanic\xc4\x83 materializat\xc4\x83 \xc3\xaen Compania Indiilor de Est. Oficial \xc3\xaens\xc4\x83, dinastia mogul\xc4\x83 a disp\xc4\x83rut abia \xc3\xaen 1835._NEWLINE_Ultimul \xc3\xaemp\xc4\x83rat, Bahadur Shah al II-lea, a c\xc4\x83rui st\xc4\x83p\xc3\xa2nire ajunsese s\xc4\x83 se limiteze doar la regiunea ora\xc8\x99ului Delhi, a fost luat prizonier \xc8\x99i mai apoi exilat de britanici dup\xc4\x83 izbucnirea revoltei indienilor din anul 1857.'